詶孟十二新居見寄
作者：陸長源
朝代：唐

paragraphs: 大道本夷曠，高情亦沖虛。
因隨白雲意，偶逐青蘿居。
青蘿紛蒙密，四序無慘舒。
餘清濯子襟，散彩還吾廬。
去歲登美第，策名在公車。
將必繼管蕭，豈惟躡應徐。
首夏尚清和，殘芳遍丘墟。
褰幃蔭窗柳，汲井滋園蔬。
達者貴知心，古人不願餘。
愛君蔣生逕，且著茂陵書。